সচিন তেন্ডুলকর যখন ব্যাট হাতে ক্রিজে গিয়ে দাঁড়াতেন, তখন গোটা দেশ প্রার্থনা শুরু করে দিত। সচিন তেন্ডুলকরই গোটা ভারতের সেরা বক্স অফিস ছিলেন। একটা সময় ছিল যখন বোলার বল করতেন আর সেই বল সচিন পত্রপাঠ পাঠিয়ে দিতেন বাউন্ডারিতে। গোটা দেশ বলত এই না হলে প্রতিভা। প্রতিভার জোরেই সচিন বোলারের আক্রমণ নষ্ট করেন। মুম্বইকরের প্রতিভাকে আরও শাণিত করেছে পরিশ্রম। এরকম কত কথা বলা হত ক্রিকেটঈশ্বরকে নিয়ে। কিন্তু কোনওদিনও কেউ একটি শব্দও খরচ করেননি নেপথ্য নায়ককে নিয়ে। যাঁর তৈরি করা ব্যাট দিয়ে সচিন তেন্ডুলকর একের পর এক অবিশ্বাস্য ইনিংস খেলে গিয়েছেন। সচিনের ব্যাট প্রস্তুতকারকের নাম রাম ভাণ্ডারী।

সচিন ও তাঁর ব্যাট প্রস্তুতকারক রাম ভাণ্ডারী
দিনের পর দিন ধরে পূজিত হয়ে গেলেন সচিন। অবহেলিত হয়েই থাকলেন তাঁর ব্যাট প্রস্তুকারক রাম ভাণ্ডারী। একসময় সচিন তাঁর ব্যাটের ওজন অনেকটাই কমিয়ে ফেলেছিলেন। ওজনদার ব্যাট নিয়ে খেললে তাঁর সমস্যা হত। কিন্তু ব্যাটের ওজন কমে গেলে টাইমিংয়ে সমস্যা হবে। এমন একটা আশঙ্কা তৈরি হয়ছিল। রাম ভাণ্ডারী সচিনের ব্যাটের ওজন কমিয়ে তাকে এতটাই শাণিত করে দিয়েছিলেন যে ‘মাস্টার ব্লাস্টার’ অবলীলায় শাসন করে গিয়েছেন বিপক্ষের বোলারদের। চিরকাল সমাদৃতই থেকেই গিয়েছেন সচিন। রাম ভাণ্ডারী থেকে গিয়েছেন অন্ধকারে।